សកម្មជន​ប្រឆាំង​នឹង​ការ​បំផ្លាញ​ព្រៃឈើ​ប្រហែល​១០០នាក់​ត្រូវ​បាន​ចាប់​ខ្លួន​នៅ​ភ្នំពេញ
សកម្មជន​ទាំងនោះ​ ត្រូវ​បាន​ចាប់ខ្លួន​ក្រោយពី​បាន​ចែក​ខិតប័ណ្ណ​អំពាវ​នាវ​ឲ្យ​រដ្ឋាភិបាល​ធ្វើ​ការ​ទប់ស្កាត់​ការបំផ្លាញ​ព្រៃឡង់។
ក្រុមប្រជាពលរដ្ឋដែលជាសកម្មជនការពារព្រៃឡង់ចំនួន១០៦នាក់ត្រូវអជ្ញាធរប៉ូលិសក្រុងភ្នំពេញចាប់ឃាត់ខ្លួនមួយរយៈតាមកន្លែងផ្សេងៗគ្នានៅព្រឹកថ្ងៃព្រហស្បតិ៍នេះ។ ការចាប់ខ្លួនបន្ទាប់ពីក្រុមប្រជាពលរដ្ឋទាំងនេះបានចែកខិតប័ណ្ណនៅក្រុងភ្នំពេញដើម្បីអំពាវនាវឲ្យរដ្ឋាភិបាលធ្វើការទប់ស្កាត់ការកាប់បំផ្លាញព្រៃឡង់។ ពួកគេអះអាងថាព្រៃទាំងនោះកំពុងទទួលរងការបំផ្លាញដោយក្រុមហ៊ុនដែលទទួលបានដីសម្បទានសេដ្ឋកិច្ច។ កាលពីព្រឹកមិញសកម្មជនការពារព្រៃឈើប្រមាណជា៣០០ នាក់ មកពីខេត្តចំនួន១៤ ក្នុងនោះមួយចំនួនជាជនជាតិភាគតិចគួយបានធ្វើពិធីបន់ស្រន់ និងពិធីតាមប្រពៃណីនៃជនជាតិដើមនៅមុខព្រះអង្គដងកើក្នុងទីក្រុងភ្នំពេញដើម្បីបួងសួងសុំឲ្យវត្ថុសក្តិសិទ្ធិជួយថែរក្សាព្រៃដែលពួកគេពឹងអាស្រ័យនោះ។ បន្ទាប់ពីប្រារព្ធពិធីសាសនាអស់រយៈពេលពីរម៉ោង គឺនៅម៉ោងប្រមាណជា៩ព្រឹកសកម្មជនព្រៃឈើទាំងនោះបានចែកគ្នាជាក្រុមដើម្បីធ្វើការចែកខិតប័ណ្ណពណ៌ផ្ទៃមេឃនៅតាមភ្លើងស្ដុបចំនួនប្រាំបួនកន្លែង។ ខិតប័ណ្ណនោះបាននិយាយពីសារៈសំខាន់នៃព្រៃឡង់ និយាយពីការបំផ្លាញព្រៃឡង់ និងការអំពាវនាវសុំឲ្យរាជរដ្ឋាភិបាលកម្ពុជាធ្វើការទប់ស្កាត់ការបំផ្លាញព្រៃនេះជាពិសេសតាមរយៈការបញ្ចប់អាជ្ញាប័ណ្ណដល់ក្រុមហ៊ុនដែលទទួលបានដីសម្បទានសេដ្ឋកិច្ច។ ប្រជាពលរដ្ឋទាំងនេះនិយាយថា ក្រុមហ៊ុនជាដើមហេតុនៃការកាប់បំផ្លាញព្រៃដ៏កម្រនេះ។ ក៏ប៉ុន្ដែបន្ទាប់ពីក្រុមប្រជាពលរដ្ឋចែកខិតប័ណ្ណទាំងនោះបានបន្ដិចក្រុមប៉ូលីសក៏បានចាប់ប្រមូល និងនាំខ្លួនពួកគេយកទៅសាកសួរ។ ក្រុមមន្ដ្រីសិទ្ធិមនុស្សដែលបានតាមឃ្លាំមើលសកម្មភាពរបស់ប្រជាពលរដ្ឋអ្នកតវ៉ាទាំងនេះបានឲ្យដឹងថា ប៉ូលីសក្រុងភ្នំពេញបានឃាត់ខ្លួនក្រុមប្រជាជានអស់រយៈពេលប្រមាណជាពីរម៉ោងនៅតាមកន្លែងនិមួយៗ។ អ្នកស្រី លឹង ភីន សកម្មជនការពារព្រៃឈើម្នាក់បាននិយាយថា ប៉ូលីសចាត់ទុកថា ការចែកខិតប័ណ្ណទាំងនោះធ្វើឲ្យប៉ះពាល់ដល់សណ្ដាប់ធ្នាប់សាធារណៈ។ អ្នកស្រីបានប្រាប់វីអូអេខ្មែរថា៖ «ខិតប័ណ្ណ ដែលយើងចែកឲ្យអ្នកដំណើរតាមផ្លូវនោះ គេដកយកមកទុក ហើយគេថា យើងធ្វើនេះ ដើម្បីផ្សព្វផ្សាយផលបះពាល់អំពីព្រៃឡង់ វាខូចបរិស្ថានតាមដងផ្លូវ។ ប៉ូលីសគេនិយាយអញ្ចឹង ហើយពួកខ្ញុំថា ពួកខ្ញុំកើតនៅសហគមន៍។ ហើយគេថា គេមិនចង់ដឹងរឿងព្រៃឡង់អីទេ។ ពួកខ្ញុំ មានកំហុសអី គ្រាន់តែចាំគ្នាប៉ុណ្ណឹង។ គាត់ ថាមិនបាច់ចង់ចេះចង់ដឹងអីទេ ពួកមេក្បាលរុយ ក្បាលខៀវ មេក្បាលខៀវ ថាចឹង»។ ក្រុមប៉ូលីសបានព្យាយាមសួរដេញដោលស្វែងរកមេដឹកនាំចលនាប្រជាពលរដ្ឋនេះ ហើយបានព្យាយាមស្វែងរកប្រភពមូលធនសម្រាប់ធ្វើការបោះពុម្ពខិតប័ណ្ណទាំងនេះ។ នេះបើផ្អែកតាមការអះអាងរបស់ក្រុមប្រជាពលរដ្ឋ។ លោកតឹក លីឡាញ់ សកម្មជនព្រៃឈើម្នាក់ទៀតមានប្រសាសន៍ថា ក្រុមប៉ូលីសព្រមានថា ការចែកខិតប័ណ្ណរបៀបនេះត្រូវតែជូនដំណឹងដល់អាជ្ញាធរជាមុន។ លោកថ្លែងថា៖ «គេហាមថា លើកក្រោយមុននឹងធ្វើអី ត្រូវប្រាប់សមត្ថកិច្ចគេ។ គេមានទីលាន ឲ្យ!.... ឲ្យ...នៅទីលានប្រជាធិបតេយ្យនៅវត្តភ្នំ»។ លោកឧត្តមសេនីយត្រី ទូច ណារ៉ុថ ស្នងការនគរបាលរាជធានីភ្នំពេញមិនអាចទាក់ទងបានទេដោយសារតែទូរស័ព្ទរបស់លោករោទិ៍ដោយគ្មានអ្នកទទួល។ រីឯស្នងការនគរបាលរាជធានីភ្នំពេញមួយចំនួនដែលត្រូវបានទាក់ទង សុទ្ធតែបានបង្វែរសំណួរទៅកាន់លោកទូច ណារ៉ុថ។ លោកឧត្តមសេនីយឯកខៀវ សុភគ្រ អ្នកនាំពាក្យក្រសួងមហាផ្ទៃមានប្រសាសន៍ថា លោកមិនអាចធ្វើសេចក្ដីអត្ថាធិប្បាយណាមួយក្នុងករណីនេះទេ។ លោកចាន់ សាវ៉េត ប្រធានផ្នែកស៊ើបអង្កេតការរំលោភសិទ្ធិមនុស្សនៃអង្គការការពារសិទ្ធិមនុស្សអាដហុក បានហៅថា នេះគឺជាការរំលោភលើសិទ្ធិប្រជាពលរដ្ឋកម្ពុជា។ លោកបន្តថា៖ «វាជាការបះពាល់ដល់សិទ្ធិបុគ្គល សិទ្ធិពលរដ្ឋ និយាយរួមសិទ្ធិជនជាតិដើមភាគតិច ដែលយើងកំពុងតែលើកដំកើងផង»។ ដោយឡែកអង្គការការពារសិទ្ធិមនុស្សចំនួនបីគឺអង្គការលីកាដូ មជ្ឈមណ្ឌលអប់រំច្បាប់សម្រាប់សហគមន៍ និងមជ្ឈមណ្ឌលសិទ្ធិមនុស្សកម្ពុជា នៅក្នុងសេចក្ដីថ្លែងការណ៍រួមនៅល្ងាចនេះបានចាត់ទុកថា ប៉ូលីសបានរំលោភលើសិទ្ធិសេរីភាពរបស់ក្រុមសកម្មជនព្រៃឈើ ជាពិសេសសិទ្ធិបញ្ចេញមតិស្ដីពីកង្វល់របស់ពួកគេ។ អង្គការទាំងបីបានអំពាវនាវសុំឲ្យអាជ្ញាធរកម្ពុជាបញ្ឈប់ការចាប់ខ្លួនក្រុមអ្នកតវ៉ាតទៅទៀត។ ព្រៃឡង់គឺជាព្រៃដ៏ធំ និងក្រាស់តជាប់គ្នាក្នុងខេត្តកំពង់ធំ ព្រះវិហារ ក្រចេះ និងខេត្តស្ទឹងត្រែង។ ខិតប័ណ្ណរបស់ក្រុមប្រជាពលរដ្ឋបញ្ជាក់ថា ព្រៃនេះជាជម្រកសត្វព្រៃចំនួន២៧ប្រភេទ និងមានរុក្ខជាតិជិតផុតពូជជាង២០ ប្រភេទ។ កាលពីខែឧសភាក្រុមសហគមន៍ការពារព្រៃឡង់បានធ្វើការតវ៉ាម្ដងហើយក្នុងក្រុងភ្នំពេញ ប៉ុន្ដែការតវ៉ារបស់ពួកគាត់មិនបានធ្វើឲ្យរដ្ឋាភិបាលចាប់អារម្មណ៍នោះទេ៕